ਈਸ਼ਾ ਗੁਪਤਾ
ਈਸ਼ਾ ਗੁਪਤਾ (ਜਨਮ 28 ਨਵੰਬਰ 1985) ਇੱਕ ਭਾਰਤੀ ਫ਼ਿਲਮ ਅਭਿਨੇਤਰੀ, ਮਾਡਲ ਹੈ ਅਤੇ 2007 ਵਿੱਚ ਇਸਨੇ ਮਿਸ ਇੰਡੀਆ ਇੰਟਰਨੈਸ਼ਨਲ ਦਾ ਖ਼ਿਤਾਬ ਜਿੱਤਿਆ। ਇਸਨੇ ਆਪਣਾ ਕੈਰੀਅਰ ਬਾਲੀਵੁੱਡ ਫ਼ਿਲਮਾਂ ਵਿੱਚ ਬਤੌਰ ਅਦਾਕਾਰਾ ਬਣਾਇਆ। ਗੁਪਤਾ ਨੇ  2007 ਵਿੱਚ ਫ਼ੇਮਿਨਾ ਮਿਸ ਇੰਡੀਆ ਦੇ ਮੁਕਾਬਲੇ ਵਿੱਚ ਹਿੱਸਾ ਲਿਆ, ਜਿੱਥੇ ਇਸਨੇ ਤੀਜਾ ਸਥਾਨ ਹਾਸਿਲ ਕੀਤਾ ਅਤੇ ਮਿਸ ਇੰਡੀਆ ਇੰਟਰਨੈਸ਼ਨਲ ਦਾ ਖ਼ਿਤਾਬ ਜਿੱਤਿਆ, ਅਤੇ ਬਾਅਦ ਵਿੱਚ ਭਾਰਤ ਦੀ ਨੁਮਾਇੰਦਗੀ ਮਿਸ ਇੰਟਰਨੈਸ਼ਨਲ ਮੁਕਾਬਲੇ ਵਿੱਚ ਕੀਤੀ। ਇਸਨੂੰ ਛੇਤੀ ਬਾਅਦ ਹੀ ਫ਼ਿਲਮਾਂ ਦੇ ਪ੍ਰਸਤਾਵ ਆਉਣ ਲੱਗੇ ਅਤੇ 2012 ਵਿੱਚ ਆਪਣਾ ਫ਼ਿਲਮੀ ਕੈਰੀਅਰ ਵਿੱਚ ਫ਼ਿਲਮ ਜੰਨਤ 2 ਤੋਂ ਸ਼ੁਰੂ ਕੀਤਾ ਅਤੇ ਫਿਲਮਫੇਅਰ ਸਭ ਤੋਂ ਵਧੀਆ ਨਵੀਂ ਅਦਾਕਾਰਾ ਦੇ ਇਨਾਮ ਲਈ ਨਾਮਜ਼ਦ ਕੀਤਾ। ਈਸ਼ਾ ਗੁਪਤਾ ਨੇ ਇਸ ਤੋਂ ਬਾਅਦ 2012 ਦੀ ਸਿਆਸੀ ਡਰਾਮਾ ਫ਼ਿਲਮ ਚੱਕਰਵਯੂ  ਵਿੱਚ ਆਪਣੀ ਭੂਮਿਕਾ ਲਈ ਸ਼ਲਾਘਾ ਪ੍ਰਾਪਤ ਕੀਤੀ ਪਰ ਕਾਮੇਡੀ ਫ਼ਿਲਮ ਹਮਸ਼ਕਲਸ  (2014) ਲਈ ਇਸਨੂੰ ਬਹੁਤ ਨਕਾਰਾਤਮਕ ਰੀਵਿਊ ਮਿਲੇ। ਇਸਨੂੰ ਵੱਡੀ ਵਪਾਰਕ ਸਫਲਤਾ ਭੂਤਿਆ ਫ਼ਿਲਮ ਰਾਜ਼ 3ਡੀ  (2012) ਅਤੇ ਰੁਸਤਮ (2016) ਵਿੱਚ ਕੰਮ ਕਰਨ ਤੋਂ ਬਾਅਦ ਮਿਲੀ।